Document ID: 32006D0758

SKLEP KOMISIJE
z dne 22. septembra 2006
o spremembi Priročnika Sirene
(2006/758/ES)
KOMISIJA EVROPSKIH SKUPNOSTI JE -
ob upoštevanju Pogodbe o Evropski uniji,
ob upoštevanju Sklepa Sveta (ES) 2004/201/PNZ z dne 19. februarja 2004 o postopkih za spremembo Priročnika Sirene (1) in zlasti člena 2 Sklepa,
ob upoštevanju naslednjega:
(1)
Priročnik Sirene (2) je niz navodil izvajalcem v uradih Sirene posameznih držav članic, ki podrobno opisuje pravila in postopke, ki urejajo dvostransko ali večstransko izmenjavo dopolnilnih podatkov, potrebnih za izvajanje nekaterih določb Konvencije iz leta 1990 o izvajanju Schengenskega sporazuma z dne 14. junija 1985 o postopni odpravi kontrol na skupnih mejah (v nadaljnjem besedilu „Schengenska konvencija“) (3).
(2)
Evropski nalog za prijetje (ENP) (4) je prvi dejanski pravni razvoj na področju kazenskega prava glede izvajanja načela vzajemnega priznavanja, ki odpravlja formalne postopke izročitve med državami članicami v zvezi z osebami, ki bežijo pred pravico in so bile pravnomočno obsojene, ter pospešuje postopke izročitve oseb, ki so osumljene storitve kaznivega dejanja. Evropski nalog za prijetje nadomesti vse predhodne instrumente glede izročitve med državami članicami, vključno z določbami iz naslova III Schengenske konvencije glede izročitve. Zadnje izdane razpise ukrepa v skladu s členom 95 Schengenske konvencije (osebe, katere zaproša za prijetje zaradi izročitve) bo spremljal ENP. Posebne kontrole in delovni postopki, ki morajo biti opravljeni pred vsakim takim primerom znotraj in med uradi Sirene, morajo biti uvedeni in prilagojeni v skladu z zahtevami Evropskega naloga za prijetje.
(3)
Sklep Sveta (ES) št. 2005/211/PNZ z dne 24. februarja 2005 o uvedbi nekaterih novih funkcij za schengenski informacijski sistem, vključno v zvezi z bojem proti terorizmu (5) je uvedel določene nove funkcije ob upoštevanju sedanje različice schengenskega informacijskega sistema („SIS“), zlasti glede zagotavljanja dostopa do določene vrste podatkov, vnesenih v SIS, in zbiranja ter prenosov osebnih podatkov. Delovne postopke znotraj in med uradi Sirene je treba ustrezno prilagoditi.
(4)
Tehnični razvoj Sirpit (prenos slike Sirene) zahteva posebne delovne postopke znotraj in med zadevnimi uradi Sirene, da lahko izmenjajo fotografije in prstne odtise v elektronski obliki za hitro in točno identifikacijo oseb. Te postopke je treba vključiti v popravljeno različico Priročnika Sirene.
(5)
Sčasoma so se razvili standardi za delovne postopke, tehnično infrastrukturo in zahteve za varnost in osebje uradov Sirene. Priročnik Sirene je bil nazadnje spremenjen leta 1999. Zato so sedaj potrebne bistvene spremembe za zagotovitev enotnosti delovnih postopkov, tehnične infrastrukture in zahtev za varnost in osebje. Glede na obseg potrebnih sprememb določb Priročnika Sirene je primerno nadomestiti sedanje besedilo Priročnika Sirene s popravljeno in posodobljeno različico.
(6)
Sklep Sveta 2003/19/ES z dne 14. oktobra 2002 o umiku tajnosti nekaterih delov priročnika Sirene, ki ga je sprejel Izvršni odbor, ustanovljen s Konvencijo o izvajanju Schengenskega sporazuma z dne 14. junija 1985 (6) navaja, da se deli Priročnika Sirene, za katere je bila tajnost umaknjena, objavijo v Uradnem listu Evropske unije.
(7)
Ta sklep je potrebna podlaga za sprejetje sprememb Priročnika Sirene glede zadev, ki spadajo na področje uporabe Pogodbe o Evropski uniji („Pogodba EU“). Odločba Komisije 2006/757/ES z dne 22. septembra 2006 o spremembi Priročnika Sirene (7) je potrebna podlaga za sprejetje sprememb Priročnika Sirene glede zadev, ki spadajo na področje uporabe Pogodbe ustanovitvi Evropske skupnosti („Pogodba ES“). Dejstvo, da podlago, potrebno za sprejetje popravljenega Priročnika Sirene, sestavljata dva instrumenta, ne vpliva na to, da je Priročnik en sam. Vendar mora biti zaradi jasnosti naveden v prilogah Odločbe in Sklepa.
(8)
Združeno Kraljestvo sodeluje pri tem sklepu v skladu s členom 5 Protokola o vključitvi schengenskega pravnega reda v okvir Evropske unije, ki je priložen k Pogodbi EU in Pogodbi ES, in členom 8(2) Sklepa Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (8).
(9)
Irska sodeluje pri tem sklepu v skladu s členom 5 Protokola o vključitvi schengenskega pravnega reda v okvir Evropske unije, ki je priložen k Pogodbi EU in Pogodbi ES, in členom 6(2) Sklepa Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (9).
(10)
Kar zadeva Islandijo in Norveško ta sklep pomeni razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega reda, kar sodi v področje iz točke G člena 1 Sklepa Sveta 1999/437/ES (10) o nekaterih izvedbenih predpisih za uporabo navedenega sporazuma.
(11)
Kar zadeva Švico, ta sklep pomeni razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, kar sodi v področje iz točke G člena 1 Sklepa Sveta 1999/437/ES v povezavi s členom 4(1) Sklepa Sveta 2004/849/ES (11) o podpisu in o začasni uporabi nekaterih določb navedenega sporazuma v imenu Evropske unije.
(12)
Ta sklep je akt, ki temelji na schengenskem pravnem redu oziroma je z njim kako drugače povezan v smislu člena 3(2) Akta o pristopu iz leta 2003.
(13)
Ukrepi, predvideni s tem sklepom, so v skladu z mnenjem Odbora, ustanovljenega na podlagi člena 3 Sklepa Sveta št. 2004/201/PNZ -
SPREJELA:
Edini člen
1. Za namene zadev, ki spadajo na področje uporabe Pogodbe EU, se Priročnik Sirene nadomesti z različico v Prilogi 1 k temu sklepu.
2. Sklicevanje na Priročnik Sirene, ki se nadomesti, se šteje za sklicevanja na različico Priročnika Sirene v Prilogi 1 k temu sklepu in se bere v skladu s korelacijsko tabelo v Prilogi 2 k temu sklepu.
V Bruslju, 22. septembra 2006

Labels: 12
11
15